Jamajskou hudbou za ochranu prírody 

V piatok 10. júna 2005 sa v priestoroch reštaurácie Moliere na Námestí slobody v Humennom uskutočnila benefičná hudobná akcia s názvom „Biele kameNIE!“. Jej zmyslom malo byť nielen dobre sa naladiť a zabaviť, ale aj poukázať na negatívne zásahy do prírody v regióne, konkrétne na projekt výstavby lyžiarskeho strediska Biele kamene v Chránenej krajinnej oblasti Vihorlat. Podujatie zorganizovalo združenie Priama akcia, ktoré je slovenskou sekciou odborárskej konfederácie Medzinárodnej asociácie pracujúcich (PA-MAP).

Za príjemných tónov reggae a ska hudby bol premietnutý dokumentárny film Divoké Karpaty, ktorý poskytlo združenie Zelený kameň a k dispozícii boli aj časopisy a knihy so sociálnou a ekologickou tematikou. Ľudia sa tak mohli dozvedieť o projekte Biele kamene, o jeho negatívnych vplyvoch na životné prostredie (výrub 140 hektárov lesa, možné klimatické zmeny v regióne, hrozby povodní a pod.) a o zavádzajúcej predstave, že významne zlepší sociálnu situáciu.
Počas akcie mohli prítomní o problematike diskutovať a dozvedieť sa viac o alternatívnych možnostiach rozvoja regiónu. Debatovalo sa aj o dôvodoch, prečo sa ľudia u nás i vo svete stavajú proti podobným megalomanským projektom, ktoré namiesto toho, aby riešili problémy daného regiónu, ich len znásobujú.
O tom, že je možné úspešne spojiť ska party, čo je u nás viac menej netradičné kultúrne podujatie, s pozitívnym apelom na mladých, aby sa  zaujímali o dianie v našom okolí, svedčí fakt, že ju prišlo podporiť približne 120 ľudí. Svojim príspevkom podporili ďalšie aktivity, ktorých cieľom je informovať ľudí v regióne o možnosti zefektívnenia rozvoja obcí a krajiny bez toho, aby dochádzalo k zbytočnému narúšaniu ekologicky významných lokalít.

Jaroslav Turriz
(autor je členom Priamej akcie – región Východ)